РЕПУБЛИКА СРБИЈА

НАРОДНА СКУПШТИНА

Одбор за људска и мањинска права
и равноправност полова

08 Број: 06-2/108-18

15. јун 2018. године

Б е о г р а д

**З А П И С Н И К**

**16. СЕДНИЦЕ ОДБОРА ЗА ЉУДСКА И МАЊИНСКА ПРАВА И**

**РАВНОПРАВНОСТ ПОЛОВА**

 **ОДРЖАНЕ 22. МАЈА 2018. ГОДИНЕ**

 Седница је почела у 13 часова.

 Седницом је председавао председник Одбора Мехо Омеровић.

 Седници су присуствовали: Миланка Јевтовић Вукојичић, Љибушка Лакатош, Љиљана Малушић, Оливера Огњановић, Марјана Мараш, Весна Ивковић, Татјана Мацура, Марија Јањушевић, Енис Имамовић и Елвира Ковач, чланови Одбора.

 Седници нису присуствовали чланови Одбора: Никола Јоловић, Милена Турк, Милосав Милојевић, Руужица Николић, Маја Виденовић и Олена Папуга.

 Седници су присуствовали: Наташа Ст. Јовановић, Томислав Жигманов и Љупка Михајловска, заменици чланова Одбора.

 Испред Повереника за заштиту равноправности седници су присуствовале: повереница Бранкица Јанковић, Мирјана Кецман и Татјана Пријић.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д:

1. Разматрање Редовног годишњег извештаја Повереника за заштиту равноправности за 2017. годину (Број: 02-657/18 од 15. марта 2018. године);
2. Предлог одлуке о јавном слушању поводом Међународног дана борбе против насиља над старијим особама;
3. Информисање Одбора о Циљевима одрживог развоја;
4. Образовање Радне групе за права националних мањина;
5. Разно.

Чланови Одбора су једногласно ПРИХВАТИЛИ предложени Дневни ред.

Пре преласка на рад по утврђеном Дневном реду, председник Одбора је ставио на гласање записнике са 10-14. седнице Одбора.

 Одбор је већиом гласова УСВОЈИО записнике са 10-14. седнице Одбора.

 **ПРВА ТАЧКА ДНЕВНОГ РЕДА:**  **Разматрање Редовног годишњег извештаја Повереника за заштиту равноправности за 2017. годину**

 Повереница Бранкица Јанковић је упознала чланове Одбора са кључним подацима из извештаја, као и изазовима у остваривању равноправности. Навела је најзначајније стратегије, законе и друге акте који су усвојени у Репубици Србији у периоду на који се извештај односи, а доприносе остваривању равноправности и то: Стратегија превенције и сузбијања трговине људима, посебно женама и децом, Закон о биомедицинској подпомогнутој оплодњи, Закон о финансијској подршци породици са децом; Споразум о оснивању регионалне канцеларије за сарадњу младих, Уредба о утврђивању опасног рада за децу, Уредба о националном програму за очување и унапређење здравља старих, Уредба о националном програму очувања и унапређења сексуалног и репродуктивног здравља грађана Републике Србије, Правилник о изменама и допунама Правилника о упису у регистар пољопривредних газдинстава и обнови регистрације као и условима за пасиван статус пољопривредног газдинстава (где је испоштована препорука Повереника да жене буду у потпуности равноправне), Правилник о мерама пружања помоћи у лукама и на бродовима лицима са инвалидитетом и лицима са смањеном покретљивошћу, као и измене и допуне јавно-бележничке тарифе, као и сет прописа у области образовања. Повереница је изнела податак да је Повереник поступао у 1098 предмета у току 2017. године. По препорукама Повереника које се односе на конкретне случајеве дискриминације поступљено је у 75,9%, што се тиче препорука за остваривање равноправности које су упућене органима јавне власти и другим лицима поступљено је у 91,6%, што укупно са поступањем по препорукама датим у појединачним случајевима, у просеку износи 83,7%. Највећи број притужби због дискриминације Поверенику су поднела физичка лица као и претходних година, чешће мушкарци (59,3%) него жене (4,7%). Даље је истакла да је највише притужби у претходној години поднето због дискриминације по основу инвалидитета - 18% од укупног броја притужби, затим по основу: старосног доба - 11,8%, пола - 11,2%, здравственог стања - 10,1%, националне припадности или етничког порекла - 9,8%, брачног и породичног статуса - 7,6%, сексуалне оријентације - 6,6%, чланства у политичким, синдикалним и другим организацијама - 5,2%, верског или политичког убеђења - 3,6%, имовног стања - 3,5%, док су остали основи наведени у мањем проценту. Област рада и запошљавања и даље је на првом месту по броју притужби - 31,2%, затим следе: поступак пред органима јавне власти - 21,4%, пружање јавних услуга и коришћење објеката и површина - 12%, област образовања и стручног оспособљавања - 7,9%, јавно информисање и медији - 7%, здравствена заштита - 5,1%, социјална заштита - 4,5%. Највећи број притужби поднет је против органа јавне власти - 43%, након тога следе правна лица - 28,7% и физичка лица 1- 7,8%. Такође је истакла да су прошле године урађена истраживања: „Стaрење у градовима - изазови савременог друштва“ и „Положај старијих жена у Србији“, која су указала да је старијим особама отежано да у потпуности уживају своја права, услед великог броја физичких, друштвених и економских баријера, предрасуда и недостатка инклузивних јавних политика. Повереник је навела да је највећи број притужби по основу пола поднет од стране жена, и да је упутила препоруку органима јавне власти на локалном нивоу да предузму све мере и активности из своје надлежности како би обезбедили укључивање и подстицање равномерне заступљености жена и мушкараца у свим областима политичког и јавног одлучивања, јер је број жена на тим позицијама занемарљиво мали. Осврнула се и на насиље у породици, као највећи проблем нашег друштва, и истакла да је неопходно појачати све капацитете центара за социјални рад у сврху пружања адекватне помоћи. Посебну пажњу је скренула на непримерено и неадекватно извештавање од стране одређеног броја медија. Навела је да је дискриминација по основу здравственог стања један нови тренд и да је најчешће присутна на тржишту рада и запошљавања. Највећи број притужби по основу националне припадности или етничког порекла се односи на дискриминацију Рома и Ромкиња. Повереница је истакла да је у истраживањима уочено да су сиромашни грађани изузетно дискриминисана друштвена група.

 У дискусији која је уследила Миланка Јевтовић Вукојичић и Оливера Огњановић су истакле да извештај садржи свеобухватан преглед стања и релевантне податке који могу бити од значаја за даље креирање и унапређење јавних политика, као и да је од велике користи за рад народних посланика.

 Љупка Михајловска је указала на проблем непоштовања усвојених закона и посебно истакла проблеме особа са инвалидитетом у вези приступачности. Високошколске и здравствене установе треба да буду приступачне особама са инвалидитетом, што сматра да није случај, нарочито када је реч о приватним здравственим установама. Она сматра да треба формирати комисију која ће пратити примену закона и да се уведе као услов да јавна институција не може почети са радом ако не испуњава услове приступачности.

 Марија Јањушевић се осврнула на конкретан случај тужбе против професора Димитријевића од стране удружења Да се зна, због говора мржње, коју сматра неоснованом јер се он само залагао за породичне вредности, а није се бавио питањем сексуалне оријентације. Такође се осврнула на мишљење које је Повереник донео о уџбеницима које се користе у психологији и у средњој медицинској школи, а у вези ХИВ инфекције, те сматра да није тачан став Повереника да они садрже дискриминаторне садржаје и да треба да ревидира став.

 Елвира Ковач се осврнула на сензационалистичко извештавање медија о насиљу у породици и сматра да по том питању нешто треба урадити. Такође је истакла, у вези најава да ће финансијску подршку државе за вантелесну оплодњу имати и парови који желе друго дете, под условом да је прво дете добијено путем вантелесне оплодње, да треба размотрити овај услов јер има много парова који не могу имати друго дете због проблема секундарног стерилитета.

 **ДРУГА ТАЧКА ДНЕВНОГ РЕДА:**  **Предлог одлуке о јавном слушању поводом Међународног дана борбе против насиља над старијим особама**

 Председник Одбора је предложио да Одбор у складу са чланом 83. Пословника Народне скупштине донесе одлуку о јавном слушању на тему: Обележавање међународног дана борбе против насиља над старијима – 15.јун 2018.

Учесницима би се обратили: Бранкица Јанковић, Повереник за заштиту равноправности – на тему: Превенција дискриминације над старијима; Сузана Пауновић, директорка Канцеларије за људска и мањинска права - на тему: Препоруке УН механизама за заштиту људских права старијих особа; Наташа Тодоровић, Црвени Крст Србије – на тему: Право старијих на аутономију и независност; Надежда Сатарић, организација Амитy, снага пријатељства – на тему: Превенција насиља над старијим женама; Сузана Мишић, директорка Геронтолошког центра Београд - на тему: Превенција насиља у домовима за старије и Саша Гајин,Центар за унапређење правних студија – на тему: Значај поштовања људских права старијих. Поред наведених, на јавно слушање би били позвани и представници Министарства за рад, запошљавање, борачка и социјална питања; Министарства здравља и других надлежних државних органа, као и независних државних органа, удружења и невладиних организација. Јавно слушање би се одржало у петак, 15. јуна у 11 часова у Малој сали Дома Народне скупштине.

 Чланови Одбора су једногласно усвојили ОДЛУКУ о одржавању јавног слушања на тему: Обележавање међународног дана борбе против насиља над старијима – 15. јун 2018. године.

 **ТРЕЋА ТАЧКА ДНЕВНОГ РЕДА**: **Информисање Одбора о Циљевима одрживог развоја**

 Координатор Фокус групе за развој механизама контроле процеса имплeментације Циљева одрживог развоја у Републици Србији, Милорад Мијатовић је Одбору представио Циљеве одрживог развоја када је реч о питањима из делокруга овог одбора. Ова група је основана пре годину дана од стране председнице Народне скупштине. Њен задатак јесте да прати како се остварују циљеви одрживог развоја. Влада је одговорна за спровођење циљева и у ту сврху је на нивоу Владе формирана радна група са којом фокус група има добру сарадњу. Има 17 циљева и 169 подциљева. Посебно је истакао циљ број 5 у вези родне равноправности. Одбори су ти који ће пратити Владу шта се остварује по конкретним циљевима. Такође је истакао циљ број 8 у вези права запослених и циљ број 16 који се односи на владавину права и снажне институције. На крају свог излагања је истакао да су ово веома битни циљеви за сваку земљу. Чињеница је да се сви циљеви не могу испунити у пуном капацитету, али треба подстицати Владу да утврди приоритете и да ради на њиховој реализацији.

 **ЧЕТВРТА ТАЧКА ДНЕВНОГ РЕДА: Образовање Радне групе за права националних мањина**

 Председник Одбора је, имајући у виду будуће активности у вези измена и допуна закона који регулишу положај и права националних мањина, као и изборе за националне савете националних мањина, предложио да се формира радна група за права националних мањина. Задатак радне групе би био да: у поступку остваривања контролне улоге прати примену Уставом Републике Србије зајамчених права националних мањина која се непосредно примењују, као и питања из области закона и других аката који уређују заштиту права националних мањина; врши проверу усклађивања националног законодавства са међународним стандардима; сарађује са националим саветима националних мањина, државним органима, институцијама и телима, међународним организацијама и организацијама цивилног друштва из области заштите права националних мањина; предлаже доношење конкретних аката и мера и промовише права националних мањина, ради подизања свести о важности овог питања. Предлажио је да радном групом председава Олена Папуга, а да њени чланови буду: Енис Имамовић, Љибушка Лакатош, Томислав Жигманов, Оливера Огњановић, Љупка Михајловска и Елвира Ковач.

 Чланови Одбора су једногласно усвојили ОДЛУКУ о образовању Радне групе за права националних мањина, у предложеном саставу.

 **ПЕТА ТАЧКА ДНЕВНОГ РЕДА:**  Разно

 Није било дискусије у вези ове тачке дневног реда.

 Седница је закључена у 15.06 часова.

 СЕКРЕТАР ОДБОРА ЗАМЕНИК ПРЕДСЕДНИКА

 ОДБОРА

 Рајка Вукомановић Маја Виденовић